A Tanács 2077/92/EGK rendelete

(1992. június 30.)

a dohányágazaton belüli ágazati szervezetekről és megállapodásokról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 42. és 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a Közösség és a világ mezőgazdasági piacainak közép- és hosszú távú kilátásai a piaci egyensúly helyreállítása érdekében megkövetelik a közös agrárpolitika egyes eszközeinek felülvizsgálatát; mivel az ilyen, elsősorban a piactámogató eszközök rugalmasságának fokozására irányuló kiigazítások megkívánják, hogy az érintett piaci szereplők a tényleges piaci helyzet magasabb szintű figyelembevétele érdekében változtassanak gazdasági magatartásukon;

mivel az egyének vagy csoportok által létrehozott és a dohányágazatban a termelés, feldolgozás és értékesítés különböző ágainak jelentős részét képviselő ágazati szervezetek készek hozzájárulni a piaci helyzet jobb felismeréséhez és bátorítani a termelés, feldolgozás és az értékesítés megismerésének és szervezésének fejlesztését célzó gazdasági magatartást; mivel ezek néhány tevékenysége hozzájárulhat a piaci egyensúly javításához, és ezzel segítséget nyújthatnak a Szerződés 39. cikkében foglalt célkitűzések eléréséhez; mivel meg kell határozni azokat az intézkedéseket, amelyek ilyen hozzájárulást jelenthetnek az ágazati szervezetek részéről;

mivel a fentiekre való tekintettel szükségesnek tűnik, hogy külön elismerést kapjanak azok a szervek, amelyek bizonyítani tudják igazolt reprezentativitásukat regionális, régióközi vagy közösségi szinten, és amelyek pozitív lépéseket tesznek a fent említett célkitűzések elérésére; mivel az ilyen elismerést a szakmai szövetség tevékenységétől függően a tagállamnak vagy a Bizottságnak kell megadnia;

mivel azon ágazati szervezetek egyes tevékenységeinek támogatására, amelyek a piac szervezésére vonatkozó jelenlegi szabályok fényében különös érdeklődésre tarthatnak számot a dohányágazatban, rendelkezni kell arról, hogy azokat a szabályokat, amelyeket egy ágazati szervezet a tagjai számára elfogad, bizonyos feltételek mellett kiterjesszék valamennyi nem tag termelőre és csoportra is egy vagy több régióban; mivel azok számára, akik nem tagjai a szervezeteknek, szintén kötelezővé kell tenni, hogy megfizessék a hozzájárulás teljes összegét vagy annak egy részét, amely az ilyen tevékenységek folytatása során felmerülő, nem igazgatási jellegű költségek fedezetéül szolgál; mivel ezen eljárás során biztosítani kell a társadalmi-gazdasági csoportok jogait, különösképpen a fogyasztók jogait;

mivel az elismert ágazati szervezetek egyéb tevékenységei általános gazdasági vagy technikai jelentőséggel bírhatnak a dohányágazat számára, és ezért hasznosak lehetnek a kérdéses szakmában dolgozó valamennyi személy számára függetlenül attól, tagjai-e a szervezetnek; mivel az ilyen esetekben indokoltnak látszik kötelezővé tenni a nem tagok számára, hogy megfizessék a közvetlenül a kérdéses tevékenységek folytatásából eredő, az igazgatási költségeken kívüli költségek fedezetére szánt hozzájárulást;

mivel a rendszer megfelelő működésének biztosítása érdekében szoros együttműködésre van szükség a tagállamok és a Bizottság között, amelynek állandó ellenőrzési jogosultsággal is rendelkeznie kell, különösen ami a regionális vagy régióközi szinten működő ágazati szervezetek elismerését és az ilyen szervezetek által elfogadott megállapodásokat és összehangolt magatartásokat illeti;

mivel rendelkezni kell arról, hogy a tagállamok és más érdekeltek tájékoztatása céljából minden év elején közzétegyék az előző év során elismert szervezetek listáját, az olyan szervezetek jegyzékét, amelyek elismerését ugyanezen idő alatt visszavonták, valamint azokat a szabályokat, amelyeknek hatályát kiterjesztették, az alkalmazási körük megjelölésével,

ELFOGADTA EZT A RENDELETET:

1. cikk

Ez a rendelet rögzíti az ágazati szervezetek elismerésének és tevékenységének feltételeit a dohánypiac szervezése alá tartozó ágazatban.

2. cikk

Ennek a rendeletnek az értelmében elismertek azok az ágazati szervezetek, amelyek:

1. a dohány termelésével, feldolgozásával és kereskedelmével összefüggő gazdasági tevékenységek képviselőit egyesítik;

2. az általuk egyesített valamennyi vagy néhány szervezet vagy szövetség kezdeményezésére jöttek létre;

3. a következők közül többféle tevékenységet folytatnak regionális szinten, számos közösségi régióban vagy az egész Közösség területén, szükség szerint figyelembe véve a fogyasztói érdekeket:

a) hozzájárulás a leveles vagy bálázott dohány piacra vitelének magasabb szintű összehangolásához;

b) a Közösség szabályainak megfelelő szabványszerződések készítése;

c) a piaci információ és átláthatóság javítása;

d) a hozzáadott érték növelése, különösen az értékesítés és az olyan új felhasználási lehetőségek kutatása révén, amelyek nem veszélyeztetik a közegészséget;

e) az ágazat átirányítása olyan termékek felé, amelyek jobban megfelelnek a piaci és a közegészségügyi követelményeknek;

f) olyan módszerek kutatása, amelyek lehetővé teszik a növényvédő szerek alkalmazásának csökkentését és biztosítják a termékminőséget és a talajvédelmet;

g) olyan módszerek és eszközök kifejlesztése, amelyekkel javítható a termékminőség a termelés és feldolgozás szakaszában;

h) minősített vetőmag használata és a termékminőség ellenőrzése.

3. cikk

(1) Kérelem alapján a tagállamok elismerik a területükön létrehozott ágazati szervezeteket, amelyek

a) a tevékenységüket regionális vagy régióközi szinten folytatják a tagállam területén;

b) a termelés és/vagy kereskedelem jelentős részét képviselik a működési körhöz és a képviselt alágazatokhoz viszonyítva; ha egy ágazati szervezet tevékenysége több régióra kiterjed, az általa összefogott minden egyes alágazatra valamennyi képviselt régió vonatkozásában bizonyítania kell reprezentativitását;

c) a 2. cikk (3) bekezdésében felsoroltak közül többféle tevékenységet folytatnak;

d) maguk nem foglalkoznak olyan termékek termelésével, feldolgozásával vagy értékesítésével, amelyek az 1. cikkben meghatározott piac szervezésébe tartoznak.

(2) Az elismerés megadását megelőzően a tagállamok tájékoztatják a Bizottságot az elismerést kérelmező ágazati szervezetekről, és megadnak minden szükséges információt azokról a gazdasági tevékenységhez kapcsolódó alágazatokról, amelyeket átfognak, a reprezentativitásukról, az általuk vállalt tevékenységről, és továbbítanak minden olyan információt, amelyre a kérelem elbírálásához szükség lehet.

A Bizottság a tagállamtól érkező értesítést követő 60 napon belül emelhet kifogást az elismerés ellen.

(3) A tagállamok visszavonják az elismerést:

a) ha az ebben a rendeletben előírt feltételek már nem teljesülnek;

b) ha az ágazati szervezet a 7. cikk (3) bekezdésében felsorolt tilalmak valamelyikét megszegi, ami nem érinti a nemzeti jog alapján indítható büntetőeljárásokat;

c) ha az ágazati szervezet nem teljesíti a 7. cikk (2) bekezdésében előírt értesítési kötelezettségét.

A tagállamok az elismerés visszavonására vonatkozó döntésről haladéktalanul értesítik a Bizottságot.

4. cikk

(1) Kérelem alapján a Bizottság azokat az ágazati szervezeteket ismeri el, amelyek

a) tevékenységüket több tagállam egész területén vagy azok egy részén vagy a Közösség egész területén folytatják;

b) egy tagállam nemzeti joga vagy a Közösségi jog alapján jöttek létre;

c) megfelelnek a 3. cikk (1) bekezdésének b), c) és d) pontjában foglalt rendelkezéseknek.

(2) A Bizottság az elismerésért benyújtott kérelemről értesíti azokat a tagállamokat, amelyek területén az ágazati szervezet székhellyel rendelkezik, és amelyek területén az ágazati szervezetet tevékenységét folytatja. Az értesítést követően az érintett tagállamnak két hónap áll rendelkezésére, hogy észrevételeit megtegye.

A Bizottság a kérelem és a valamennyi szükséges információ beérkezését követő három hónapon belül hozza meg döntését az elismerésről.

(3) A Bizottság a 3. cikk (3) bekezdésében említett körülmények között visszavonja az (1) bekezdésben említett szervezet elismerését.

5. cikk

A Bizottság az elismert ágazati szervezetek nevét az Európai Közösségek Hivatalos Lapjának C sorozatában teszi közzé, megadva a gazdasági ágazatot vagy területet, amelyen belül működnek, és a 2. cikk értelmében folytatott tevékenységeket. Az elismerés visszavonását szintén közzé kell tenni.

6. cikk

Az ágazati szervezetek elismerése engedélyt jelent a 2. cikk (3) bekezdésében említett tevékenység folytatására az e rendeletben megállapított feltételek szerint.

7. cikk

(1) A 26. Rendelet [4] 1. cikkének sérelme nélkül a Szerződés 85. cikkének (1) bekezdése nem vonatkozik az elismert ágazati szervezeteknek a 2. cikk (3) bekezdésében említett intézkedések végrehajtását célzó megállapodásaira és összehangolt magatartására.

(2) Az (1) bekezdést csak akkor kell alkalmazni, ha:

- a megállapodásról és az összehangolt magatartásról értesítették a Bizottságot, és ha

- a kért valamennyi információ kézhezvételét követő három hónapon belül a Bizottság nem találja úgy, hogy a megállapodás, illetve összehangolt magatartás nem felel meg a Közösség szabályainak.

A megállapodások és összehangolt magatartások végrehajtására ennek az időszaknak az elteltéig nem kerülhet sor.

(3) Azokat a megállapodásokat és összehangolt magatartásokat, amelyek:

- a Közösségen belül a piac megosztásának bármely formájához vezethetnek,

- befolyásolhatják a piacszervezés hatékony működését,

- a verseny olyan torzulásához vezethetnek, amely nem elengedhetetlen az ágazati szervezet intézkedése által megvalósítani kívánt közösségi agrárpolitikai célkitűzés eléréséhez,

- az árak vagy kvóták rögzítését vonják maguk után, az ágazati szervezetnek a közösségi szabályok meghatározott rendelkezései alkalmazása során hozott intézkedései sérelme nélkül,

- hátrányos megkülönböztetést vagy a verseny megszüntetését eredményezhetik az adott termékek jelentős részének vonatkozásában,

minden esetben a Közösség szabályaival ellentétesnek kell tekinteni.

(4) Ha a (2) bekezdés második francia bekezdésében említett három hónapos időszak lejártát követően a Bizottság úgy találja, hogy nem teljesültek az e rendelet alkalmazásához szükséges feltételek, megállapítja, hogy az érintett megállapodásra vagy összehangolt magatartásra a Szerződés 85. cikkének (1) bekezdése vonatkozik.

A határozat legkorábban az érintett ágazati szervezet értesítésének időpontjában lép hatályba, kivéve ha az ágazati szervezet valótlan információt közölt, vagy visszaélt az (1) bekezdésben nyújtott mentességgel.

8. cikk

(1) Az ágazati szervezetek kérelmezhetik, hogy bizonyos megállapodásuk vagy összehangolt magatartásuk egy korlátozott időszakra kötelező érvényűvé váljon az érintett gazdasági ágazatban működő olyan egyének és csoportok számára, amelyek nem tagjai az általuk képviselt alágazatoknak az alágazatok által érintett területeken.

Ahhoz, hogy a szabályok alkalmazási körét kiterjesszék, az ágazati szervezeteknek az érintett termelés és/vagy kereskedelem legalább kétharmadát kell képviselniük. Ahol a szabályok javasolt kiterjesztése régióközi hatályú, az ágazati szervezetnek bizonyítania kell, hogy mindegyik összefogott alágazat tekintetében a képviselt régiók mindegyikében rendelkezik a reprezentativitás minimális fokával.

(2) Azoknak a szabályoknak, amelyek hatályának kiterjesztését kérelmezik, már legalább egy éve hatályban kell lenniük, és az alábbi célkitűzések valamelyikére kell vonatkozniuk:

a) a termelés és a piac ismerete;

b) a minimális mennyiségek meghatározása;

c) a környezetvédelemmel összeegyeztethető művelési módszerek alkalmazása;

d) a csomagolás és az áru kiszerelése minimális szabványainak meghatározása;

e) minősített vetőmag használata és a termékminőség ellenőrzése.

(3) A szabályok kiterjesztését a Bizottságnak kell jóváhagynia a 9. cikkben meghatározott eljárásnak megfelelően.

9. cikk

(1) A tagállamok által elismert ágazati szervezetek által megállapított szabályok esetében a tagállamok az érintett társadalmi-gazdasági csoportok tájékoztatása érdekében közzéteszik azokat a megállapodásokat vagy összehangolt magatartásokat, amelyeket egy adott régióban vagy régiócsoportban ki kívánnak terjeszteni a nem tag egyénekre vagy csoportokra is.

Az érintetteknek két hónap áll rendelkezésükre, hogy észrevételeiket megtegyék.

(2) Ennek az időszaknak a végén és a határozat meghozatalát megelőzően a tagállamok értesítik a Bizottságot azokról a szabályokról, amelyeket kötelező érvényűvé kívánnak tenni, és rendelkezésére bocsátanak minden szükséges információt. Az értesítésben szerepel minden, az (1) bekezdés szerinti közzétételt követően kapott észrevétel és a kiterjesztési kérelem értékelése.

(3) A Bizottság az Európai Közösségek Hivatalos Lapjának C sorozatában közzéteszi azokat a szabályokat, amelyek kiterjesztését az általa a 4. cikk értelmében elismert ágazati szervezetek kérelmezték. A közzétételt követően a tagállamoknak és az érintett társadalmi-gazdasági csoportoknak két hónap áll rendelkezésükre, hogy észrevételeiket megtegyék.

(4) Ha azok a szabályok, amelyek kiterjesztését kérelmezték, a 83/189/EGK irányelv [5] értelmében "műszaki szabályoknak" minősülnek, a (2) bekezdésben előírt értesítéssel egy időben az említett irányelv 8. cikkének megfelelően ezekről is tájékoztatni kell a Bizottságot.

Az (5) bekezdés sérelme nélkül, ha a 83/189/EGK irányelv 9. cikke szerinti indokolt álláspont benyújtásának feltételei teljesülnek, a Bizottság megtagadja azoknak a szabályoknak a jóváhagyását, amelyek kiterjesztését kérték.

(5) A Bizottság a tagállamtól a (2) bekezdéssel összhangban kapott értesítéstől számított három hónapon belül, illetve abban az esetben, ha a (3) bekezdést kell alkalmazni, a szabályok kiterjesztésére vonatkozó kérelemnek az Európai Közösségek Hivatalos Lapjában való közzétételét követő öt hónapon belül döntést hoz.

A Bizottság mindenképpen negatív döntést hoz, ha úgy találja, hogy a kiterjesztés:

- a közös piac jelentős részén akadályozza a versenyt,

- korlátozza a kereskedelem szabadságát, vagy

- veszélyezteti a közös agrárpolitika vagy a közösségi szabályok bármelyikének célkitűzéseit.

(6) Azokat a szabályokat, amelyek hatályát kiterjesztették, közzéteszik az Európai Közösségek Hivatalos Lapjában.

(7) Amikor ennek a cikknek megfelelően a szabályokat azok számára is kötelezővé teszik, akik nem tagjai az ágazati szervezetnek, az adott esettől függően a tagállam vagy a Bizottság dönthet úgy, hogy azok az egyének vagy csoportok, akik nem tagok, a tagok által fizetett hozzájárulás egészét vagy annak egy részét fizessék a szervezet számára, amennyiben az ilyen hozzájárulást nem a szabályok vagy összehangolt magatartások alkalmazása igazgatási költségeinek fedezésére használják.

10. cikk

(1) Ha egy elismert ágazati szervezet a (2) bekezdésben említett tevékenységek közül egyet vagy többet folytat, és e tevékenységek azoknak a személyeknek az általános gazdasági érdekét szolgálják, akiknek a tevékenysége a termékek valamelyikével vagy azok közül többel kapcsolatos, akkor az elismerést megadó tagállam, vagy ha az elismerést a 4. cikk értelmében adták meg, a Bizottság úgy határozhat, hogy azok az egyének vagy csoportok, amelyek nem tagjai a szövetségnek, de amelyek élvezik tevékenységének előnyeit, a tagok által fizetett hozzájárulás egészét vagy annak egy részét fizessék a szervezet számára, amennyiben az ilyen hozzájárulást az érintett tevékenységek folytatásának eredményeként közvetlenül felmerülő, nem igazgatási jellegű költségek fedezésére szánják.

(2) Az e cikkben említett tevékenységek az alábbi célkitűzések közül egyre vagy többre vonatkoznak:

- kutatások a termék értékének növelése céljából, különösen olyan új felhasználási módok által, amelyek közegészségügyi szempontból nem veszélyesek,

- a leveles vagy bálázott dohány minőségének javítását célzó tanulmányok,

- olyan művelési módszerek kutatása, amelyek lehetővé teszik a növényvédő szerek használatának csökkentését, és biztosítják a talaj és a környezet védelmét.

(3) Az érintett tagállamok értesítik a Bizottságot azokról a határozatokról, amelyeket az (1) bekezdés értelmében kívánnak meghozni. Az ilyen határozatok legkorábban a Bizottság értesítésétől számított három hónap elteltével lépnek hatályba. A Bizottság ezen idő alatt elrendelheti a határozat tervezete egészének vagy egy részének elutasítását, ha a megjelölt általános gazdasági érdeket nem találja kellően megalapozottnak.

(4) Ha a Bizottság által a 4. cikknek megfelelően elismert ágazati szervezet tevékenysége az általános gazdasági érdeket szolgálja, a Bizottság továbbítja a tagállamnak a határozata tervezetét, amelynek ezt követően két hónap áll rendelkezésére, hogy észrevételeit megtegye.

11. cikk

A tagállamok vagy a Bizottság bármely intézkedését, amely hozzájárulás fizetését írja elő olyan személyek vagy csoportok számára, amelyek nem tagjai az ágazati szervezetnek, közzéteszik az Európai Közösségek Hivatalos Lapjában. Az intézkedés legkorábban a közzététel időpontjától számított két hónap elteltével lép hatályba.

12. cikk

Az e rendelet alkalmazására vonatkozó részletes szabályokat a 2075/92/EGK rendelet [6] 23. cikkében meghatározott eljárásának megfelelően kell megállapítani.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1992. június 30-án.

a Tanács részéről

az elnök

Arlindo Marques Cunha

[1] HL C 295., 1991.11.14., 5. o.

[2] HL C 94., 1992.4.13.

[3] HL C 98., 1992.4.21., 31. o.

[4] a Tanács 26. rendelete az egyes versenyszabályok mezőgazdasági termékek termelésére és kereskedelmére történő alkalmazásáról (HL 30., 1962.4.20., 993/62. o.). A 49/EGK rendelettel (HL 53., 1962.7.1., 1571/62. o.) módosított rendelet.

[5] HL L 109., 1983.4.26., 8. o. A legutóbb a 90/230/EGK irányelvvel (HL L 128., 1990.5.18., 15. o.) módosított irányelv.

[6] HL L 215., 1992.7.30., 70. o.

--------------------------------------------------